Blekkingarsól frambjóðenda (JGH)

Frambjóðendur eiga erfitt með að vera hreinskilnir fyrir kosningar. Það sem verra er; þeir beita blekkingum. Þeir veifa sólgleraugum núna en á sunnudaginn, daginn eftir kosningar, segja þeir okkur að taka upp regnhlífarnar. Þá verður sannleikurinn kynntur til sögunnar. Frambjóðendur beita blekkingarsól vegna þess að þeir vita að hún fellur í kramið. Fagurgali frambjóðenda er okkur kjósendum að kenna.

Jóhanna Sigurðardóttir forsætisráðherra segir að Vinstri grænir séu til í að hefja umræður um aðild að ESB eftir kosningar, í júní, þegar Steingrímur J. Sigfússon fjármálaráðherra segir að það komi ekki til greina. Jóhanna gefur í skyn að Samfylking gefi ESB ekki upp á bátinn eftir kosningar, selji það málefni ekki aftur og ýti því út af borðinu við myndun nýrrar stjórnar. Jóhanna veit betur. Hún hefur þegar myndað kosningabandalag við Vinstri græna og þetta mál verður aldrei samþykkt þar á bæ. Þess vegna bætir Jóhanna því ævinlega við að áherslur flokkanna tveggja á ESB ættu ekki að koma í veg fyrir myndun nýrrar vinstri stjórnar og svo kemur þessi dásamlega setning: „Þetta verðu allt skoðað eftir kosningar.“

Jóhanna Sigurðardóttir forsætisráðherra talar um að slá skjaldborg utan um heimilin þegar hún í reynd slær skjaldborg utan um lífeyrissjóði og sparifjáreigendur. Ég gat meira að segja ekki betur séð en að í auglýsingu frá Samfylkingu í vikunni væri strikað yfir orðið verðtrygging; þ.e. það ætti að afnema hana. Í raun hefði átt að strika undir hana í auglýsingunnu því Jóhanna forsætisráðherra hefur verið harðasti talsmaður verðtryggingar vegna lífeyrissjóðanna.

Katrín Jakobsdóttir menntamálaráðherra glopraði því út úr sér um daginn að lækka þyrfti laun ríkisstarfsmanna til að ekki þyrfti að fækka störfum. Katrín sagði þarna sannleikann. En svo kom Ögmundur Jónasson, formaður BSBB (í leyfi fram yfir kosningar), og sagði að ekki kæmi til greina að lækka laun ríkisstarfsmanna eða skera niður velferðarkerfið. Þetta er hreinrtæktuð hræsni.

Fjárlagahallinn verður eitt erfiðasta verkefni næstu ríkisstjórnar. Næsta stjórn kemst ekki hjá því að lækka laun ríkisstarfsmanna um 10 til 15%, skerða lífeyrisskuldbindingar ríkisstarfsmanna, draga úr lífeyristryggingum, minnka framlög til sjúkratrygginga, fæðingarorlofssjóðs og barnabóta. Áfram mætti telja. En sannleikurinn þolir ekki að vera sagður fyrir kosningar. Hann heyrist eftir kosningar.

Jóhanna og Steingrímur J. lýstu því yfir fyrir nokkrum vikum að ekki yrði komist hjá skattahækkunum til að takast á við fjárlagahallann. Síðan varð þetta mál tabú hjá flokkunum, enda hljómar þetta ekki nægilega vel fyrir kosningar. Veruleikinn eftir kosningar er að þau munu fara þessa leið – og ekki hika við það, hversu vitlaus sem hún annars kann að vera þegar örva þarf atvinnulífið og fyrirtækin.

Svandís Svavarsdóttir, frambjóðandi Vinstri grænna, vitnaði á miðvikudagskvöld í nýja skýrslu Stefáns Ólafssonar, prófessors við HÍ, um stórfellda tekjuójöfnun í samfélaginu árið 2007 þar sem 1% ríkustu hjónin hefðu 20% af tekjunum. Ég reyndar skil ekki hvernig fjölmiðlar gátu sett þessa skýrslu fram sem fyrstu frétt og gleypt hana hráa. Hagkerfið hrundi í október 2008 og þeir ríku hafa ekki orðið ríkari heldur fátækari. Fátækt þeirra núna er í raun meira áhyggjuefni fyrir atvinnulífið en gamlar og úreltar 2007-fréttir um tekjudreifingu. Stefán tók þess utan inn fjármagnstekjur og skekkti þannig samanburðinn á milli hópa.

Tugþúsundir Íslendinga hafa tapað öllu í hlutabréfum og gjaldþrot blasir við hverju fyrirtækinu af öðru. Samt kemst Stefán upp með að varpa fram „fræðilegri kosningabombu“ nokkrum dögum fyrir kosningar þar sem hálfsannleika er beitt og allar ályktanir sem dregnar eru af skýrslu fræðimannsins eru kolrangar. Auðvitað vissi Svandís Svavarsdóttir þetta þegar hún vitnaði í skýrsluna. En Svandísi finnst betra að beita svona hvítlygi ef hún getur grætt á því. Það er áhyggjuefni hve nokkrir prófessorar við HÍ komast upp með það aftur og aftur að hylja slóð sína og taka þátt í pólitík undir yfirskini fræðimennskunnar.

Kolbrún Halldórsdóttir umhverfisráðherra segir að sér lítist ekki á olíuvinnslu á Drekasvæðinu. Hún sagði satt og það sem allir vita; Vinstri grænum líst ekki á olíuvinnslu þarna. Síðan kemur Steingrímur J. og fegrar sannleikann og segir að sér finnist allt í lagi að taka þátt í rannsóknum þarna. Blekkingu er beitt. Kolbrún vill setja upp vindmyllur og hætta að byggja orkuver sem nýta ár og jarðvarma. Samfylkingin hefur líka sett „grænu hliðina upp“ síðustu daga. Samt vill Össur Skarphéðinsson iðnaðarráðherra nýta orkufrekan iðnað til að búa til þúsundir nýrra starfa og Dagur B. Eggertsson, varaformaður Samfylkingar, hefur ofurtrú á orkuverum.

Jóhanna Sigurðardóttir og Steingrímur J. Sigfússon sjávarútvegsráðherra segja fyrir kosningar að þau ætli að innkalla veiðiheimildir í íslenskum sjávarútvegi. Það hljómar vel fyrir fylgið á höfuðborgarsvæðinu að ræða um „sægreifa“ fyrir kosningar. Samt vita þau að sjávarútvegurinn skuldar 500 milljarða króna og þar af eru 250 milljarðar vegna þess að útgerðir hafa keypt kvóta af öðrum útgerðum til að fækka útgerðum og hagræða í atvinnugreininni. Engu að síður: Þau segjast ætla að hjóla í sjávarútveginn undir þessum kringumstæðum. Ekki veit ég hvernig þeim dettur í hug að gera út af við þessa atvinnugrein einmitt núna? Þar með fara allar útgerðir endanlega á höfuðið og fjölskyldur 33 þúsund manna og kvenna sem starfa í faginu fara á kaldan klaka. Þess utan hefur komið fram að útgerðir hafa keypt 90% af þeim kvóta sem er í gangi og telja sig sjálfsagt hafa einhvern eignarétt. Sannleikurinn er að þau Jóhanna og Steingrímur munu aldrei fara þessa leið. Hún er óframkvæmanleg, en friðar kommana í pósthólfi 101 sem vilja heyra þetta.

Þá er það landbúnaðurinn og Evrópurúta Jóhönnu. Veruleikinn er sá að landbúnaðurinn og matvælafyrirtæki tengd landbúnaðinum vilja ekki sjá að fara inn í ESB. Allar kjötvinnslur og stærstu matvælafyrirtækin íhuga núna að segja sig úr Samtökum iðnaðarins vegna ofuráherslu samtakanna á að ganga í ESB. Steingrímur J. landbúnaðarráðherra er íslenskur sveitamaður og segir aldrei „Já“ við ESB. Hvers vegna gefur Jóhanna þá í skyn að hann sé tilbúinn að skoða aðild og að hann hafni ekki þjóðaratkvæðagreiðslum vegna ESB-rútunnar? Hljómar betur.

Guðlaugur Þór Þórðarson var með hik og hálfkák í sjónvarpsþætti þegar hann var spurður út í 2 milljóna króna styrki frá Baugi og FL Group árið 2006. Hvers vegna sagði hann ekki bara strax?: „Já, ég tók við þessum styrkjum og fannst ekkert athugavert við það á þeim tíma. Núna eru breyttir tímar og allt annað viðhorf hjá almenningi.“ Það var það sem hann var að hugsa og hefði átt að segja það.

Sjálfstæðisflokkur og Framsókn fá ekki miklar gusur frá mér hér í þessum pistli enda eru þeir ekki á leið til valda. Sjálfstæðisflokkur kemur mjög brotinn til þessara kosninga og hans bíður ekkert annað en stjórnarandstaða. Ég hef sagt það áður að ég telji að kjarnafylgi hans sé 23%, neðar fari fylgið ekki. Lausafylgi hans er allt farið. Ég spái því að Samfylking og Vinstri grænir fái samtals 60% fylgi í kosningunum.

Fagurgali frambjóðenda verður að baki eftir kosningar og við tekur kaldur veruleikinn. En kannski erum við að sjá nýjan forsætisráðherra; Steingrím J. Sigfússon. Það fer eftir því hvort Vinstri grænir verða stærri en Samfylking. Hver veit nema það verði helstu tíðindi laugardagskvöldsins.

Jón G. Hauksson

[email protected]